Nordjyske kommuner lever ikke op til Socialministeriets nye reform.

Det fortæller DR Nordjylland. Barnets Reform, som den hedder, trådte i kraft 1. januar og kræver, at bostedet skal høres, hvis en kommune vil opsige en af de anbragte børn eller unges plads på hjemmet. Men det sker ikke, lyder det fra bostederne. Blandt andet fra forstander Søren Virenfeldt fra institutionen Solhaven i Farsø. - Vi oplever stadig, at kommuner bare sender en linje med, at pladsen er opsagt og så ikke mere. De hører stadig ikke på, hvad vi har at sige, siger forstanderen til DR Nordjylland. Og ifølge Geert Jørgensen, der er direktør for landsorganisationen for opholdssteder, er det udbredt. - Barnets Reform og hele den lovgivning, der følger med, er ikke ordentlig implementeret ude i kommunerne, siger han. Derfor kommer der nu kritik fra bostederne med retning mod kommunerne. For når bostedet ikke høres, så taber man indsatsen for de udsatte børn og unge på gulvet, mener forstander for institutionen Solhaven, Søren Virenfeldt: - Det er os, der kender de unge bedst. Derfor duer det selvsagt ikke, at kommunerne ikke hører på os.